מותג המזון המהיר ברגר קינג חוזר לפעילות בישראל. את הזיכיון להפעלת המותג בישראל קיבלה קבוצת משקיעים, שהמרכזי בהם הוא איש העסקים הצרפתי פייר בסנינו, המחזיק מספר עסקי נדל"ן ותקשורת ושותף בין היתר ביקבי כרמל וחברת ההסעדות שפע.
הפעילות החדשה של ברגר קינג בישראל תיבנה מחדש מאפס – זאת לאחר שברשת הבינלאומית העדיפו שהמשקיע שיגיע לא יעשה שימוש ביסודות שנשארו מתקופת הזיכיון הקודמת.
בשלב הראשון ייעשה גם בארץ השימוש בקמפיין הבינלאומי, המלווה את אסטרטגיית המותג החדשה של הרשת – "Be Your Way", שיחליף את המיתוג המפורסם שלה בן 40 השנה – "Have It Your Way". המסר החדש נבנה על בסיס התובנה שלא משנה מי הם האנשים – הם יכולים להזמין מה שהם רוצים במסעדות ברגר קינג.
אין זאת הפעם הראשונה שבה עולה הרעיון להשיק מחדש את רשת ברגר קינג בישראל. הרשת פעלה בעבר באופן עצמאי בישראל, אך קרסה ונרכשה במסגרת הליך התמחרות בבית משפט על-ידי האחים אורגד – בעלי בורגראנץ', תמורת 25 מיליון שקל. עם הרכישה הסבו האחים אורגד את כל סניפי ברגר קינג לסניפי בורגראנץ' ומחקו את המותג האמריקאי מהשוק – בין היתר משום שלא רצו לשלם תגמולים לרשת העולמית.
גם רות שטרית, בעלי משרד שטרית גרופ, אישרה את הידיעה ואמרה: "למשרדנו ניסיון רב בתחום מיתוג רשתות קמעונאיות. לכן, העבודה עם רשת ברגר קינג, מותג גדול ובינלאומית, היא טבעית עבורנו מחד, ומאידך מאתגרת מאוד".